รองนายกรัฐมนตรี ระบุ การนัดหารือพรรคการเมือง วันที่ 7 ธ.ค.นี้ จะทราบความชัดเจนเรื่องการปลดล็อค ไม่กังวลหากบางพรรคไม่เข้าร่วม เชื่อไร้ปัญหา
รองนายกรัฐมนตรี ระบุ การนัดหารือพรรคการเมือง วันที่ 7 ธ.ค.นี้ จะทราบความชัดเจนเรื่องการปลดล็อค ไม่กังวลหากบางพรรคไม่เข้าร่วม เชื่อไร้ปัญหา



นายวิษณุ เครืองาม รองนายกรัฐมนตรี กล่าวถึงการนัดพูดคุยกับพรรคการเมืองในวันที่ 7 ธ.ค.นี้ว่า ยังไม่ทราบว่าจะมีการพูดคุยในเรื่องใดบ้าง แต่ทางคณะรักษาความสงบแห่งชาติ หรือ คสช.จะจัดเตรียมสถานที่และเนื้อหาที่จะพูดคุย ในประเด็นต่างๆ ที่พรรคการเมืองเคยหารือกับ กกต. ไว้แล้ว แต่ยังไม่ได้ข้อสรุปและต้องให้คสช. เป็นผู้พิจารณา ส่วนคณะกรรมการการเลือกตั้ง หรือ กกต.เป็นผู้เชิญพรรคการเมือง ซึ่งเจตนาของการพูดคุยกันครั้งนี้ เพื่อชี้แจงโรดแมปการเลือกตั้ง ตั้งแต่การปลดล็อคไปจนถึงการประกาศใช้พระราชกฤษฎีกาและอื่นๆ พร้อมตอบข้อซักถามของพรรคการเมือง และเปิดโอกาสให้พรรคการเมืองเสนอแนะข้อคิดเห็นได้ แต่จะทำได้หรือไม่ต้องพิจารณาอีกครั้ง



นายวิษณุ ยังคาดว่า ในวันที่ 7 ธ.ค.61 น่าจะได้ข้อยุติและความชัดเจนเรื่องการปลดล็อคทั้งหมด ตั้งแต่วัน เวลา ซึ่งรายละเอียดต่างๆ ทางคสช.จะเป็นผู้ชี้แจง ทั้งนี้ไม่กังวลว่าในที่ประชุมพรรคการเมืองอาจจะไม่เห็นด้วยหรือท้วงติงจนอาจส่งผลให้กระบวนการต่างๆ ช้าออกไปอีกเพราะข้อเสนอที่พรรคการเมืองเสนอมาทาง คสช.หรือ กกต.จะเห็นด้วยหรือไม่ ก็เป็นอีกเรื่องหนึ่งที่ต้องหารือกันให้ชัดเจน ส่วนที่มีบางพรรคการเมืองประกาศจะไม่มาร่วมพูดคุยด้วยนั้น ก็ไม่เป็นปัญหา เพราะตามคำสั่งคสช. ระบุไว้ชัดเจน ว่า คสช. จะเชิญพรรคการเมืองหรือกลุ่มการเมืองมาด้วย ซึ่งก็ได้ไม่ได้เป็นการบังคับ และแม้พรรคการเมืองใดไม่มาร่วมประชุม ก็เชื่อว่าคงต้องทราบข่าวการหารือ